CELEX: 
Language: ro
Date: 2018-10-30 00:00:00
Title: REGULAMENTUL DELEGAT (UE) …/… AL COMISIEI de modificare a Regulamentului delegat (UE) nr. 807/2014 al Comisiei de completare a Regulamentului (UE) nr. 1305/2013 al Parlamentului European și al Consiliului privind sprijinul pentru dezvoltare rurală acordat din Fondul european agricol pentru dezvoltare rurală (FEADR) și de introducere a unor dispoziții tranzitorii

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Toate opțiunile de simplificare pentru sprijinul acordat dezvoltării rurale au fost adoptate prin așa-numitul „Regulament Omnibus”, Regulamentul (UE) 2017/2393 de modificare a Regulamentului FEADR (UE) nr. 1305/2013. Scopul acestei modificări este de a alinia următoarele elemente reglementate prin Regulamentul delegat (UE) nr. 807/2014 al Comisiei la „Regulamentul Omnibus”:
            
            
               –Tânăr fermier: conform noii definiții a noțiunii de „tânăr fermier”
                  1
               , stabilirea, individual sau în comun cu alți fermieri, este inclusă deja în actul de bază. Din motive de simplificare și pentru a se evita repetarea actului de bază, se propune o modificare a articolului 2.
            
            
               –Împrumuturile comerciale acordate fondurilor mutuale: în „Regulamentul Omnibus”, s-a decis să se adauge un instrument de stabilizare a veniturilor, sub forma unor contribuții financiare la fonduri mutuale, care acordă compensații fermierilor dintr-un anumit sector pentru o scădere drastică a veniturilor lor
                  2
               . Prin urmare, este necesar să se extindă domeniul de aplicare al articolului 12, pentru a include sprijinul sub forma unui împrumut comercial în acest nou instrument de stabilizare a veniturilor pentru fermierii dintr-un anumit sector.
            
            
               –Norme de eligibilitate privind măsurile de investiții în cadrul Fondului european agricol pentru dezvoltare rurală (FEADR): normele comune de eligibilitate sunt definite la articolul 45 din Regulamentul (UE) nr. 1305/2013 privind sprijinul pentru dezvoltare rurală acordat din FEADR și la articolul 13 din Regulamentul delegat (UE) nr. 807/2014 al Comisiei. Cu toate acestea, experiența a arătat că normele de eligibilitate specifice anumitor măsuri, în special în cazul măsurilor de investiții, limitează recurgerea la instrumentele financiare în cadrul programelor de dezvoltare rurală, precum și utilizarea flexibilă a instrumentelor financiare de către administratorii fondurilor. Prin urmare, s-a decis să se prevadă că normele de eligibilitate specifice anumitor măsuri nu se aplică instrumentelor financiare.
            
            
               2.CONSULTĂRI ÎNAINTEA ADOPTĂRII ACTULUI
            
            
               În conformitate cu Comunicarea Comisiei către Parlamentul european și către Consiliu privind punerea în aplicare a articolului 290 din Tratatul privind funcționarea Uniunii Europene [COM(2009)673], grupul de experți pentru dezvoltare rurală a fost consultat la 25 aprilie 2018. Modificarea a fost salutată de statele membre, care fie nu au făcut observații substanțiale, fie au făcut observații care au putut fi soluționate de către Comisie.
            
            
               3.ELEMENTELE JURIDICE ALE ACTULUI DELEGAT
            
            
               Prezentul regulament modifică următoarele dispoziții ale Regulamentului delegat (UE) nr. 807/2014 al Comisiei: 
            
            
               –Articolul 2 Tânăr fermier, pentru a se ține seama de noile definiții ale termenilor de „tânăr fermier” și „data stabilirii”.
            
            
               –Articolul 12 Împrumuturile comerciale acordate fondurilor mutuale, pentru a extinde domeniul de aplicare la sprijinul prin instrumentul de stabilizare a veniturilor pentru fermierii dintr-un anumit sector.
            
            
               –Articolul 13 Investiții, pentru a-l alinia cu derogările pentru instrumente financiare de la normele pentru investiții specifice măsurilor FEADR. În cazul instrumentelor financiare, se aplică normele generale de eligibilitate în temeiul articolului 42 din Regulamentul (UE) nr. 1303/2013
                  3
               .
            
            
               REGULAMENTUL DELEGAT (UE) …/… AL COMISIEI
            
            
               din 30.10.2018
            
            
               de modificare a Regulamentului delegat (UE) nr. 807/2014 al Comisiei de completare a Regulamentului (UE) nr. 1305/2013 al Parlamentului European și al Consiliului privind sprijinul pentru dezvoltare rurală acordat din Fondul european agricol pentru dezvoltare rurală (FEADR) și de introducere a unor dispoziții tranzitorii
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) nr. 1305/2013 al Parlamentului European și al Consiliului din 17 decembrie 2013 privind sprijinul pentru dezvoltare rurală acordat din Fondul european agricol pentru dezvoltare rurală (FEADR) și de abrogare a Regulamentului (CE) nr. 1698/2005 al Consiliului
                  4
               , în special articolul 2 alineatul (3), articolul 36 alineatul (5) și articolul 45 alineatul (6),
            
         
         
            
               întrucât:
            
            
               (1)Regulamentul delegat (UE) nr. 807/2014 al Comisiei
                  5
                completează Regulamentul (UE) nr. 1305/2013. Regulamentul (UE) 2017/2393 al Parlamentului European și al Consiliului
                  6
                a modificat Regulamentul (UE) nr. 1305/2013 prin simplificarea normele generale care stau la baza Fondului european agricol pentru dezvoltare rurală (FEADR). Prin urmare, elementele neesențiale care completează aceste norme generale ar trebui să fie modificate în consecință.
            
            
               (2)La articolul 2 alineatul (1) litera (n) din Regulamentul (UE) nr. 1305/2013 au fost introduse norme privind stabilirea în comun a tinerilor fermieri, iar la articolul 2 alineatul (1) litera (s) din respectivul regulament a fost adăugată o definiție pentru „data stabilirii”.
            
            
               (3)În Regulamentul (UE) nr. 1305/2013, a fost introdus un nou articol 39a, care prevede sprijin pentru agricultori prin intermediul unui instrument de stabilizare a veniturilor specific sectorului.
            
            
               (4)Normele privind instrumentele financiare au fost simplificate cu scopul de a armoniza normele de eligibilitate din acest sector pentru proiectele de investiții sprijinite de FEADR cu normele comune aplicabile tuturor fondurilor structurale și de investiții europene. În special, a fost introdusă o derogare de la anumite norme generale de eligibilitate aplicabile operațiunilor de investiții FEADR, prevăzute la articolul 45 alineatele (1) - (3) din Regulamentul (UE) nr. 1305/2013, în timp ce legislația de mediu relevantă se aplică în continuare.
            
            
               (5)Prin urmare, Regulamentul delegat (UE) nr. 807/2014 ar trebui modificat în consecință.
            
            
               (6)Având în vedere faptul că Regulamentul (UE) 2017/2393 a modificat Regulamentul (UE) nr. 1305/2013 începând cu 1 ianuarie 2018, este oportun ca modificările corespunzătoare ale Regulamentului delegat (UE) nr. 807/2014 să devină aplicabile de la aceeași dată,
            
            
               ADOPTĂ PREZENTUL REGULAMENT:
            
            
               Articolul 1
            
            
               Regulamentul delegat (UE) nr. 807/2014 se modifică după cum urmează:
            
            
               (1)Articolul 2 se înlocuiește cu următorul text:
            
            
               „Articolul 2
            
            
               Tânăr fermier
            
            
               (1) Condițiile de acces la sprijin pentru un tânăr fermier în sensul articolului 2 alineatul (1) litera (n) din Regulamentul (UE) nr. 1305/2013, care se stabilește ca șef al unei exploatații agricole împreună cu alți fermieri, sunt echivalente cu condițiile impuse unui tânăr fermier care se stabilește ca șef de exploatație unic. În toate cazurile, tinerii fermieri dețin controlul asupra exploatației în conformitate cu dispozițiile în vigoare în statul membru respectiv.
            
            
               (2) În cazul în care cererea de sprijin se referă la o exploatație care aparține unei persoane juridice, un tânăr fermier în sensul articolului 2 alineatul (1) litera (n) din Regulamentul (UE) nr. 1305/2013 exercită un control asupra persoanei juridice în conformitate cu dispozițiile în vigoare în statul membru respectiv. Dacă la capital sau la conducerea persoanei juridice participă mai multe persoane fizice, inclusiv una sau mai multe persoane care nu sunt tineri fermieri, tânărul fermier trebuie să poată exercita un astfel de control, fie exclusiv, fie în comun cu alți fermieri.
            
            
                  Atunci când o persoană juridică este controlată exclusiv sau în comun de o altă persoană juridică, cerințele stabilite la primul paragraf se aplică oricărei persoane fizice care exercită controlul asupra acestei alte persoane juridice.
            
            
               (3) O perioadă de grație care nu depășește 36 de luni începând de la data deciziei individuale de acordare a sprijinului poate fi acordată beneficiarului, pentru a-i permite acestuia să se conformeze condițiilor referitoare la dobândirea competențelor profesionale specificate în programul de dezvoltare rurală.”
            
            
               (2)Articolul 12 se înlocuiește cu următorul text:
            
            
               „Articolul 12
            
            
               Împrumuturile comerciale acordate fondurilor mutuale
            
         
         
            
               În cazul în care fondurile destinate compensării financiare care trebuie plătită de fondurile mutuale menționate la articolele 38, 39 și 39a din Regulamentul (UE) nr. 1305/2013 provin dintr-un împrumut comercial, durata împrumutului este cuprinsă între un an și cinci ani.”
            
            
               (3)La articolul 13, teza introductivă se înlocuiește cu următorul text:
            
            
               „În sensul articolului 45 din Regulamentul (UE) nr. 1305/2013, în cazul în care sprijinul este acordat sub formă de granturi, se aplică următoarele reguli:”
            
            
               Articolul 2
            
            
               Prezentul regulament intră în vigoare la data publicării în Jurnalul Oficial al Uniunii Europene.
            
            
               Prezentul regulament se aplică de la 1 ianuarie 2018.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 30.10.2018
            
            
               
                     Pentru Comisie
               
               
                     Preşedintele
                     Jean-Claude JUNCKER
               
               
            
         
         
            
                  
                     (1)
                  
                        Articolul 2 alineatul (1) litera (n) din Regulamentul (UE) nr. 1305/2013
               
               
                  
                     (2)
                  
                        Articolul 39a din Regulamentul (UE) nr. 1305/2013.
               
               
                  
                     (3)
                  
                        Regulamentul (UE) nr. 1303/2013 al Parlamentului European și al Consiliului din 17 decembrie 2013 de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime și de abrogare a Regulamentului (CE) nr. 1083/2006 al Consiliului (JO L 347, 20.12.2013, p. 320–469).
               
               
                  
                     (4)
                  
                        JO L 347, 20.12.2013, p. 487.
               
               
                  
                     (5)
                  
                        Regulamentul delegat (UE) nr. 807/2014 al Comisiei din 11 martie 2014 de completare a Regulamentului (UE) nr. 1305/2013 al Parlamentului European și al Consiliului privind sprijinul pentru dezvoltare rurală acordat din Fondul european agricol pentru dezvoltare rurală (FEADR) și de introducere a unor dispoziții tranzitorii (JO L 227, 31.7.2014, p. 1).
               
               
                  
                     (6)
                  
                        Regulamentul (UE) 2017/2393 al Parlamentului European și al Consiliului din 13 decembrie 2017 de modificare a Regulamentelor (UE) nr. 1305/2013 privind sprijinul pentru dezvoltare rurală acordat din Fondul european agricol pentru dezvoltare rurală (FEADR), (UE) nr. 1306/2013 privind finanțarea, gestionarea și monitorizarea politicii agricole comune, (UE) nr. 1307/2013 de stabilire a unor norme privind plățile directe acordate fermierilor prin scheme de sprijin în cadrul politicii agricole comune, (UE) nr. 1308/2013 de instituire a unei organizări comune a piețelor produselor agricole și (UE) nr. 652/2014 de stabilire a unor dispoziții pentru gestionarea cheltuielilor privind lanțul alimentar, sănătatea și bunăstarea animalelor, precum și sănătatea plantelor și materialul de reproducere a plantelor (JO L 350, 29.12.2017, p. 15).